
GERINCPREVENCIÓS MOZGÁSPROGRAM ALKALMAZÁSA TÁNCOSOK KÖRÉBEN

Kulcsszavak: amatőr táncosok; professzionális táncosok; derékfájás; lumbális motoros kontroll képesség; mozgásprogram
Célkitűzés:
Kutatásunk célja volt a törzsprevenciós mozgásprogram hatásának vizsgálata amatőr és professzionális táncosok körében a derékfájás  csökkenthetőségének és a törzs körüli izmok statikus erejének tekintetében.
Adatok és módszerek:
Longitudinális, prospektív, intervenciós kutatásunkat 2023. szeptember és december között végeztük 11-18 év közötti, profi és amatőr táncosnők körében kényelmi mintavétellel. Saját szerkesztésű kérdőív, VAS (vizuál analóg skála), a törzsizmok statikus erejét Core, SRS. (oldal-plank), az ágyéki motoros kontrollt SLR. ( egyenes lábemelés) teszt került alkalmazásra. A két csoport  3 hónapon keresztül törzsprevenciós mozgásprogramot hajtott végre, majd újra mértük őket. A statisztikai elemzést SPSS 20.0 és Microsoft Office Excel programmal végezztük, leíró statisztikát, páros t-próbát, kétmintás t-próbát alkalmaztunk. Eredményeinket p<0,05 esetén tekintettük szignifikánsnak.
Eredmények:
A vizsgált alanyok (n=26) átlagéletkor 14,5±1,90 év volt. Az intervenció hatására  a profi táncosoknál a fájdalom intenzitása szignifikánsan csökkent (VAS1: p=0,005), a törzsizmok statikus izomereje szignifikánsan nőtt a Core-tesztnél (p=0,012). Az SRS. domináns oldala (p=0,051) nem, míg a nem domináns oldal (p<0,001) szignifikánsan nőtt. Az SLR. tesztnél fejlődés volt megfigyelhető (p<0,001). Az amatőr táncosoknál a fájdalom intenzitása szignifikánsan csökkent (VAS1: p=0,025). Szignifikánsan nőtt a törzsizmok statikus izomereje (Core-teszt: p<0,001), az SRS. teszt mindkét oldala (p<0,001), valamint az SLR. is (p<0,001).
Következtetések:
A törzsprevenciós tréning hatására javult a törzsstabilizáló izmok ereje, az ágyéki motoros kontroll képessége és csökkenthető a derékfájás és a sérülések előfordulása mindkét csoportnál.



